CELEX: 32016R1759
Language: lt
Date: 2016-09-28 00:00:00
Title: 2016 m. rugsėjo 28 d. Komisijos įgyvendinimo reglamentas (ES) 2016/1759 dėl tam tikrų prekių klasifikavimo Kombinuotojoje nomenklatūroje

4.10.2016   
               
               
                  LT
               
               
                  Europos Sąjungos oficialusis leidinys
               
               
                  L 269/4
               
            KOMISIJOS ĮGYVENDINIMO REGLAMENTAS (ES) 2016/1759
      2016 m. rugsėjo 28 d.
      dėl tam tikrų prekių klasifikavimo Kombinuotojoje nomenklatūroje
      EUROPOS KOMISIJA,
      atsižvelgdama į Sutartį dėl Europos Sąjungos veikimo,
      atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 57 straipsnio 4 dalį ir 58 straipsnio 2 dalį,
      kadangi:
      
                  (1)
               
               
                  siekiant užtikrinti, kad Tarybos reglamento (EEB) Nr. 2658/87 (2) priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;
               
            
                  (2)
               
               
                  Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, visiškai ar iš dalies sudarytai remiantis Kombinuotąja nomenklatūra arba ją papildančiai subpozicijų dalimis, kad būtų galima taikyti tarifinio reguliavimo ir kitas su prekyba prekėmis susijusias priemones;
               
            
                  (3)
               
               
                  laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;
               
            
                  (4)
               
               
                  reikėtų nustatyti, kad suteikta šio reglamento nuostatų neatitinkančia privalomąja tarifine informacija apie šiame reglamente nurodytas prekes jos adresatas galėtų remtis dar tam tikrą laikotarpį, kaip nustatyta Reglamento (ES) Nr. 952/2013 34 straipsnio 9 dalyje. Tas laikotarpis turėtų būti trys mėnesiai;
               
            
                  (5)
               
               
                  šiame reglamente nustatytos priemonės atitinka Muitinės kodekso komiteto nuomonę,
               
            PRIĖMĖ ŠĮ REGLAMENTĄ:
      1 straipsnis
      Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.
      2 straipsnis
      Šio reglamento nuostatų neatitinkančia privalomąja tarifine informacija, vadovaujantis Reglamento (ES) Nr. 952/2013 34 straipsnio 9 dalimi, galima remtis dar tris mėnesius nuo šio reglamento įsigaliojimo dienos.
      3 straipsnis
      Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
      
         Šis reglamentas privalomas visas ir tiesiogiai taikomas visose valstybėse narėse.
         Priimta Briuselyje 2016 m. rugsėjo 28 d.
         
            
               Komisijos vardu
            
            
               Pirmininko pavedimu
            
            Stephen QUEST
            
               Mokesčių ir muitų sąjungos generalinio direktorato generalinis direktorius
            
         
      
      
         (1)  OL L 269, 2013 10 10, p. 1.
      
         (2)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).
      
         PRIEDAS
         
                     Prekių aprašymas
                  
                  
                     Klasifikavimas
                     (KN kodas)
                  
                  
                     Motyvai
                  
               
                     (1)
                  
                  
                     (2)
                  
                  
                     (3)
                  
               
                     Gaminys, sudarytas iš cinkuoto plieno strypo su įsriegtu metriniu sriegiu ir plastikinės galvutės. Strypas su sriegiu gaminamas valcavimo būdu ir yra 23 mm ilgio bei 6 mm skersmens. Apvalios galvutės skersmuo 14,5 mm, ji yra be įpjovos ar išdrožos įrankiui įstatyti.
                     Gaminys pateikiamas naudoti kaip baldų atrama/kojelė ir skirtas baldo aukščiui reguliuoti pagal poreikį įsukus gaminio srieginę dalį į baldą, tačiau gaminys gali būti naudojamas ir su kitais ant grindų statomais daiktais.
                     Žr. paveikslą (*).
                  
                  
                     7318 15 90 
                  
                  
                     Klasifikuojama vadovaujantis Kombinuotosios nomenklatūros 1, 3 (b punktu) ir 6 bendrosiomis aiškinimo taisyklėmis ir KN kodus 7318 , 7318 15  ir 7318 15 90  atitinkančiais prekių aprašymais.
                     Gaminys yra kombinuota prekė, sudaryta iš dviejų medžiagų. Sudėtinė dalis, kuri nulemia gaminio esminį požymį, yra cinkuoto plieno strypas su sriegiu, naudojamas daikto aukščiui reguliuoti strypą įsukant.
                     Gaminys nelaikytinas baldų aptaisu, tvirtinimo ir montavimo įtaisu bei panašiu netauriųjų metalų gaminiu ir nepriskirtinas 8302  pozicijai, nes numatytos gaminio paskirties neįmanoma nustatyti pagal jo objektyvias savybes ir jis gali būti naudojamas ne vien baldams. Gaminys turi objektyvias sraigtų, priskiriamų 7318  pozicijai, savybes. Todėl gaminys laikytinas kitu sraigtu ir jam priskiriamas KN kodas 7318 15 90 
                  
               
            (*)  Paveikslas pateikiamas tik dėl informacijos.